Սուրբ Աստվածածին եկեղեցի (Նոր Ջուղա)

Սուրբ Աստվածածին, հայ առաքելական եկեղեցի Իրանի Սպահանի նահանգում՝ Նոր Ջուղա քաղաքում։ Պատկանում է Մեծի Տանն Կիլիկիո կաթողիկոսության Սպահանի թեմին։

Պատմություն 
Սուրբ Աստվածածնի հյուսիսային պատի մոտ կա մի փոքրիկ մատուռ՝ Սուրբ Հակոբ Մծբնեցի, որ կառուցվել է նախքան եկեղեցին՝ 1607 թվականին։ Եկեղեցին կառուցվել է 1613 թվականին և պատկերազարդվել 1666 թվականին։ 1651-66 թվականներին պատերը ծածկվել են հախճապակով։ Սուրբ Աստվածածին եկեղեցին երկրորդ անգամ նորոգվել է 1841 թվականին։ 1848 թվականին Հնդկաստանից վերադարձած Տեր Բարսեղ Գալստանյանը բերեց զանգակներ, որոնք կախվեցին փոքրիկ զանգակատանը։

Չորեքշաբթի օրերը, մանավանդ՝ սուրբ Զատկից հետո, Ջուղայի տարբեր թաղերից այստեղ ուխտի էին գալիս բազմաթիվ կանայք։

Ճարտարապետություն 
Սուրբ Աստվածածինը կառուցվել է կամարակապ։ Առաստաղի վրա կան հին եկեղեցիների պատկերների նման նկարներ։ Հյուսիսային պատի նկարը ներկայացնում է Հերովդեսի պալատը և Հովհաննես Մկրտչի գլխատումը։ Ներքևում գտնվում է Գերաք Աղայի նկարը, որ վերանորոգել էր եկեղեցին առաջին անգամ և ֆինանսավորել էր որմնանկարները։ Պատկերում նա ձեռնամած աղոթում է և ձեռքերի միջև գրված է՝ «Գերաք»։ Հարավային պատի նկարը քառասնօրյա Մանկան Տաճար ընծայելն է ներկայացնում, որի ներքևում կան Աղա Գերաքի կնոջ և երկու որդիների նկարները։ Կարելի է տեսնել նաև այլ առևտրականների կողմից նվիրված որմնանկարներ՝ եկեղեցու ներսում։

Եկեղեցու կամարների վրա մինչ օրս պահպանվել են արձանագրություններ՝ շինության կառուցման մասին։

Տես նաև 
 Սուրբ Աստվածածին եկեղեցի, Թեհրան
 Սուրբ Աստվածածին եկեղեցի, Թավրիզ

Ծանոթագրություններ

Արտաքին հղումներ (պատկերներ) 
  
  

Աստվածածին
Աստվածածին
Աստվածածին
1613 հիմնադրումներ Իրանում
1613 կառուցումն ավարտված շենքեր և կառույցներ
եկեղեցիներ այբբենական կարգով